作者:韋莊
標題:信州西三十裡山名仙人城下有月岩山其狀秀拔…賦是詩
內容:驅車過閩越，路出饒陽西。仙山翠如畫，簇簇生虹蜺。群峰若侍從，眾阜如嬰提。巖巒互吞吐，嶺岫相追攜。中有月輪滿，皎潔如圓珪。玉皇恣遊覽，到此神應迷。常娥曳霞帔，引我同攀躋。騰騰上天半，玉鏡懸飛梯。瑤池何悄悄，鸞鶴煙中棲。回頭望塵世，露下寒淒淒。